Euroopa Raamatukogu sisaldab nii bibliograafilisi kirjeid kui ka digiteeritud materjale. Ülekaalus on bibliograafiline teave, kuid teenuse põhieesmärk on võimaldada kasutajale mugavat juurdepääsu digitaalsetele andmekogudele. Mõned rahvusraamatukogud on teinud kättesaadavaks küllaltki ulatuslikud digikogud: näiteks Prantsusmaa pakub võimalust kasutada andmebaasi Gallica, kus on 70 000 digiteeritud teksti ja ligikaudu 250 000 digiteeritud pilti; Holland on kättesaadavaks teinud andmekogu Madalmaade mälu, mis sisaldab kõikvõimalikku teavet pildis, tekstis ja helis Hollandi ning tema kolooniate ühiskondliku arengu kohta varasest uusajast tänapäevani; Sloveenia pakub võimalust tutvuda 900 kuulsa sloveeni portreega ja kuulata vanadelt grammofoniplaatidelt 65 digiteeritud laulu; Saksamaa pakub juurdepääsu Exilpresse Digitali andmebaasile, mis sisaldab aastail 1933-1945 eksiilis ilmunud 30 Saksa ajalehe ja ajakirja artiklite täistekste. Haruldasi digiteeritud käsikirju leiab Hollandi, Itaalia, Suurbritannia ja Tšehhi andmebaasidest.